Diari Oficial de la Generalitat Valenciana


Sumari del DOGV 9839, del 30-04-2024 (2024/3707)

RESOLUCIÓ de 25 d'abril de 2024, de la Conselleria d'Educació, Universitats i Ocupació, per la qual es convoca la sol·licitud d'assignacions econòmiques extraordinàries per a la creació i el manteniment d'aules d'emprenedoria en els centres docents de titularitat pública de la Conselleria d'Educació,Universitats i Ocupació, dins del Pla de recuperació, transformació i resiliència finançat per la Unió Europea - NextGenerationEU.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9839

Data del DOGV
:   30-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3707


Data del document
:   25-04-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 25 d'abril de 2024, de la Conselleria d'Educació, Universitats i Ocupació, per la qual es convoca la sol·licitud d'assignacions econòmiques extraordinàries per a la creació i el manteniment d'aules d'emprenedoria en els centres docents de titularitat pública de la Conselleria d'Educació,Universitats i Ocupació, dins del Pla de recuperació, transformació i resiliència finançat per la Unió Europea - NextGenerationEU. [2024/3707]  
El Pla per a la Formació Professional, el creixement econòmic i social, i l'ocupabilitat, derivat de l'Agenda 2030 i els seus Objectius de Desenvolupament Sostenible, que el Govern d'Espanya ha assumit, té com a missió oferir resposta a les necessitats de qualificació i requalificació de jóvens i treballadors futurs i actuals, en estos moments de creació d'un nou model de creixement econòmic i productiu.  
  
Este pla, impulsat pel Ministeri d'Educació, Formació Professional i Esports, incorpora els plantejaments de comunicacions de la Comissió Europea al Parlament Europeu, al Consell, al Comité Econòmic i Social Europeu i al Comité de les Regions, com ara una nova agenda de capacitats per a Europa: treballar junts per a reforçar el capital humà, l'ocupabilitat i la competitivitat, i de les recomanacions del Parlament Europeu i del Consell de la Unió Europea en matèria de Formació Professional i de competències clau per a l'aprenentatge permanent.  
  
El pla aposta pel capital humà i el talent, i pretén garantir una formació i qualificació professional a tota la població, des d'estudiants dels ensenyaments de Formació Professional del sistema educatiu fins a la població activa. Es tracta de convertir la Formació Professional en una palanca per a la modernització del país, incorporant, entre altres coses, la digitalització, la innovació i l'emprenedoria en el sistema de Formació Professional.  
Les aules d'emprenedoria no han de perdre de vista els objectius generals plantejats pel Pla estatal de modernització de la Formació Professional, que es detallen a continuació:  
1. Sensibilitzar l'alumnat del centre educatiu en l'emprenedoria en general i en els vessants social, sostenible o col·laboratiu.  
2. Consolidar les soft-vocational skills (habilitats personals, socials i professionals) com a habilitats transversals i necessàries en l'alumnat per a triomfar com a emprenedors i potenciar la seua autonomia, confiança i ocupabilitat.  
3. Crear un espai físic que incentive la creativitat, la innovació, el treball en equip i, com a conseqüència, la innovació i l'emprenedoria.  
  
4. Crear una xarxa de col·laboració, cooperació i aliances entre centres educatius, empreses, institucions i organitzacions de l'entorn compromesos amb l'emprenedoria.  
5. Generar experiències reals i inicials d'emprenedoria en l'alumnat participant.  
I, centrant-nos en l'objectiu 4, fidel reflex d'un programa que es va consolidant a la Comunitat Valenciana, hem d'afegir-hi:  
6. Organitzar i/o participar en fires d'emprenedoria de major àmbit geogràfic en col·laboració amb altres aules d'emprenedoria de l'entorn.  
  
7. Participar en convocatòries de premis comarcals, regionals o nacionals de projectes relacionats amb l'emprenedoria i les start-ups.  
  
8. Ampliar l'ecosistema emprenedor del centre educatiu amb planters o vivers d'empreses en els quals els projectes nascuts a les aules d'emprenedoria puguen evolucionar.  
De conformitat amb el Reglament (UE) 2021/241 del Parlament Europeu i del Consell, de 12 de febrer de 2021, pel qual s'establix el Mecanisme de recuperació i resiliència, seran subvencionables, a partir de l'1 de febrer de 2020, les mesures dels plans de recuperació i resiliència, entre les quals es troba el Programa de cooperació territorial corresponent al Pla de Formació Professional per al creixement econòmic i social i l'ocupabilitat, aprovat en Consell de Ministres el 15.12.2020.  
El Reglament establix les mesures d'informació, comunicació i publicitat, en particular, i indica que els preceptors de fons de la Unió faran menció de l'origen del finançament i vetlaran per donar-li visibilitat, incloent-hi l'emblema de la Unió i una declaració de finançament adequat que indique «finançat per la Unió Europea-NextGenerationEU».  
Fruit d'este pla, per l'Acord del Consell de Ministres de 3 de maig de 2023, i per Resolució de 21 de juny de 2023, de la Secretaria General de Formació Professional, per la qual es publica l'Acord de la Conferència Sectorial d'Educació de 7 de juny de 2023, que aprova la proposta de distribució territorial i els criteris de repartiment dels crèdits gestionats per comunitats autònomes, per al Pla de modernització de la Formació Professional, amb càrrec al pressupost del Ministeri d'Educació i Formació Professional 2023 i en el marc del component 20 «Pla estratègic d'impuls de la Formació Professional», del Pla de recuperació, transformació i resiliència (BOE 157, 03.07.2023), la Conselleria d'Educació, Universitats i Ocupació, ha rebut un crèdit per import de 755.000,00 €, quantitat consignada en l'aplicació pressupostària 59.9029.45YK.4062 dels pressupostos generals de l'Estat per a 2023, per a finançar l'actuació «Aules d'emprenedoria en Formació Professional», objecte d'un dels subprojectes inclosos en el component 20 del pla, a saber, el subprojecte C20.I02P.P03.  
  
La fita del subprojecte esmentat, per a este exercici econòmic, és el de finançar un total de 1.275 aules, entre les quals hi ha 444 aules de nova creació, que se sumaran a les 457 creades amb fons de l'exercici 2022 i a les 374 creades amb fons de l'exercici 2021.  
A la Comunitat Valenciana, en concret, amb el crèdit rebut, es podrà finançar, per una banda, el manteniment de les aules d'emprenedoria creades en els exercicis anteriors, és a dir 49 a càrrec dels fons del 2021 i 32 a càrrec dels fons del 2022, i d'altra banda lla creació de 70 aules noves. En definitiva, la Comunitat Valenciana vol disposar d'un total de 151 aules al finalitzar aquesta convocatòria. Amb esta inversió es pretenen canalitzar les iniciatives emprenedores de l'alumnat dels centres educatius, així com dels titulats en els últims cursos i dels egressats, mitjançant un sistema d'orientació, guia i tutela de les propostes emprenedores que ells mateixos aporten. Es tracta de facilitar un suport tècnic i d'infraestructures en estes fases inicials crítiques, especialment per a l'alumnat més jove, i de crear un marc de desenvolupament de tipus start-up (empresa emergent).  
La Formació Professional, que en l'últim període s'ha presentat com un dels àmbits estratègics de les polítiques d'esta Conselleria, ha donat mostra de la seua capacitat d'incorporar innovació amb l'agilitat que els sectors productius necessiten i comptant amb el seu suport. Per això, la Formació Professional es mostra, ara també d'una rellevància essencial, com una de les palanques del creixement econòmic i social després d'esta crisi.  
Així mateix, el Pla valencià d'impuls i millora de la Formació Professional té com a objectiu central reforçar el nivell de competències del conjunt de la ciutadania, propiciant un model flexible que afavorisca la cohesió social i que impulse noves capacitats professionals relacionades amb les necessitats dels sectors productius, i incentivar un sistema d'avaluació de la formació i millora de la qualitat de la Formació Professional.  
Estos objectius, marcats per les organitzacions i institucions, i recollits clarament en la Llei orgànica 3/2022, de 31 de març, d'ordenació i integració de la Formació Professional, obliguen a implantar un model de gestió de l'educació de Formació Professional des d'una òptica diferent de la usada fins a l'actualitat: un model que facilite la integració de tota la Formació Professional, que afavorisca que qualsevol ciutadà es forme al llarg de la vida, i que tinga com a objectiu fonamental l'adquisició de competències d'una forma àgil i relacionada amb les necessitats dels sectors productius, incloent-hi un seguiment de la qualitat dels resultats.  
A la Comunitat Valenciana, la creativitat, la innovació aplicada i la cultura emprenedora són factors diferenciadors i imprimixen unes característiques a les economies comarcals que dinamitzen el territori de manera segura i amb perspectives de futur, sobretot en territoris allunyats de les grans urbs.  
Per a intentar coordinar tots estos objectius i crear sinergies entre tots els centres educatius que participen en les iniciatives de millora de la Formació Professional valenciana, el 29 de desembre de 2021 la Conselleria d'Educació, Cultura i Esport va aprovar la creació de la Xarxa Novigi i va regular els requisits de participació i reconeixement de centres docents i professorat que hi estaven adherits a la Comunitat Valenciana (Orde 47/2021 publicada en el DOGV núm. 9252 de 10.01.2022).  
  
La Xarxa Novigi impulsa el treball en equip, establint xarxes col·laboratives entre centres de Formació Professional i entre el professorat que impartix docència en este àmbit. L'objectiu és la dinamització i la consolidació de la innovació pedagògica i organitzativa com a element clau de canvi dels models d'aprenentatge en el conjunt del sistema públic de Formació Professional de la Comunitat Valenciana, i evoluciona de models tradicionals a metodologies actives en les quals l'alumnat intervé com a protagonista actiu en el seu procés d'adquisició de competències.  
Els centres que s'integren en la Xarxa Novigi duran a terme programes de metodologies actives d'aprenentatge, d'iniciativa emprenedora i de formació professional integrada, i adquiriran el compromís de participar activament en un procés continu de millora que comporta innovar en totes les facetes educatives dels centres. Esta integració suposa un distintiu que dona visibilitat al seu compromís amb els objectius de la xarxa.  
Amb la finalitat de pertànyer a la Xarxa Novigi, un dels programes que es pretén que els centres educatius incorporen al seu projecte educatiu és el programa «Emprén», dirigit a promoure la cultura emprenedora i la creació d'empreses entorn dels centres.  
En conseqüència, mitjançant esta resolució es convoca el procediment per a dur a terme la sol·licitud de finançament extraordinari amb càrrec als fons derivats del Pla de recuperació, transformació i resiliència finançat per la Unió Europea (NextGenerationEU), i la finalitat d'estes assignacions en concret és millorar els recursos dels centres per al manteniment o la creació d'aules d'emprenedoria.  
  
Vista la proposta de la directora general de Formació Professional, i en exercici de les atribucions conferides pel Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació., resolc:  
  
  
Convocar la sol·licitud d'assignacions econòmiques extraordinàries per a la creació i manteniment d'aules d'emprenedoria als centres docents de titularitat pública de la Conselleria d'Educació, Universitats i Ocupació, dins del Pla de recuperació, transformació i resiliència finançat per la Unió Europea - NextGenerationEU, sobre la base del següent:  
  
  
Primer. Objectiu i àmbit d'aplicació  
Convocar el procediment de sol·licitud d'assignacions econòmiques per als centres docents de titularitat pública de la Conselleria d'Educació, Universitats i Ocupació que impartixen Formació Professional a la Comunitat Valenciana. Estes assignacions estan destinades a donar suport, d'una banda, a aules d'emprenedoria de nova creació i, d'altra banda, al manteniment d'aquelles aules d'emprenedoria creades l'any 2022, mitjançant procediment convocat per la Resolució de 7 de juny de 2022, de la Conselleria d'Educació, Cultura i Esport, i l'any 2023 mitjançant el procediment convocat per la Resolució de 5 d'abril de la Conselleria d'Educació, Cultura i Esport.  
En compliment del que s'establix en l'Acord de Consell de Ministres de 3 de maig, queden exclosos, per tant, del procediment que es proposa convocar mitjançant esta resolució, els centres que van crear la seua aula d'emprenedoria l'any 2021 d'acord amb la Resolució de 20 de juliol de 2021, de la Conselleria d'Educació, Cultura i Esport, ja que s'ha superat el període de tres anys al qual fa referència l'Acord de Consell de Ministres del 3 de maig de 2023.  
  
Segon. Finançament  
El finançament de les quantitats assignades als centres públics, amb caràcter de gasto extraordinari de funcionament, s'abonarà a càrrec del capítol 2 de l'aplicació pressupostària Q89431893.422M00 del pressupost de la Generalitat Valenciana de l'any 2024, per un import global màxim de 755.000,00 euros.  
  
  
Tercer. Objectius  
1. Canalitzar iniciatives d'emprenedoria de l'alumnat actual i de l'egressat.  
2. Implantar processos d'orientació, guia i tutela de les idees emprenedores de l'alumnat.  
3. Oferir suport tècnic i infraestructures en les fases inicials crítiques d'emprenedoria.  
4. Desenvolupar un marc d'incubació i implementació de start-ups als centres.  
  
Quart. Termini i lloc de presentació de les sol·licituds  
1. El centre públic que vulga acollir-se a esta resolució formalitzarà la sol·licitud mitjançant el formulari, segons l'annex I d'esta resolució, disponible en la pàgina web següent: https://ceice.gva.es/va/web/formacion-profesional/empren  
2. La sol·licitud serà formalitzada per la persona que tinga la representació legal del centre.  
3. El termini de presentació de sol·licituds serà de 20 dies hàbils a partir de l'endemà de la publicació d'esta resolució en el Diari Oficial de la Generalitat Valenciana.  
4. Així mateix, s'haurà d'haver reunit el claustre del centre i haver manifestat estar majoritàriament d'acord amb la tramitació de la sol·licitud. També s'haurà d'haver reunit el consell escolar o consell social del centre i haver sigut informat del contingut d'esta resolució i de l'acord del claustre de tramitar la sol·licitud, i caldrà acreditar documentalment les dos circumstàncies.  
  
Quint. Òrgan instructor  
La Direcció General de Formació Professional.  
  
Sext. Procediment de dotació  
1. Per a efectuar el procediment de dotació, s'atendrà la sol·licitud que el centre faça de manera telemàtica en la pàgina web indicada anteriorment.  
2. Només seran considerats centres sol·licitants i, com a tals, podran ser seleccionats aquells que hagen presentat la sol·licitud completa i correctament omplida en els terminis i en la forma establits, ordenats segons els següents criteris de baremació:  
- Participació prèvia en el programa «Emprén»: 8 punts.  
- Aplicar metodologies actives d'aprenentatge a l'aula: 4 punts.  
- Tindre implantat un projecte d'emprenedoria per a l'aula, tenint en compte els 8 objectius ressenyats en el preàmbul: fins a 8 punts, 1 punt per objectiu previst.  
- Estar desenvolupant un projecte de creació d'espais d'emprenedoria al centre: 3 punts.  
- Haver desenvolupat projectes d'innovació en els últims 5 anys: 1 punt per cada projecte fins a un màxim de 3 punts.  
3. Els centres que hagen creat la seua aula d'emprenedoria en les dos convocatòries anteriors estaran exempts de baremació i, per a manifestar la seua voluntat de sol·licitar l'assignació econòmica de manteniment de l'aula, hauran d'omplir només els apartats a, b i d de la sol·licitud. D'altra banda, hauran d'adjuntar la documentació requerida en l'article 4.4 d'esta norma.  
4. L'òrgan instructor verificarà que s'han atés els requisits establits en la resolució. En cas contrari, la sol·licitud quedarà exclosa de manera definitiva.  
5. S'ordenaran les sol·licituds per puntuació. Els empats es dirimiran atenent el major número d'alumnat que curse ensenyaments de Formació Professional al centre.  
6. L'assignació que ha de rebre cada centre és de 5.000 euros.  
  
Sèptim. Inversió de la dotació  
Les dotacions econòmiques que es concedisquen es destinaran a cobrir gastos imputables fins al 31 de desembre de 2024 amb les finalitats següents:  
- Formació del professor responsable de l'aula i la seua mobilitat, estrictament associada a aules d'emprenedoria.  
- Gastos derivats de les accions i projectes d'emprenedoria posats en marxa pel centre o en col·laboració amb altres organitzacions.  
  
- Gastos directes en béns i servicis, sempre que no siguen gastos d'immobilitzat. En este cas, es podrà recórrer a l'arrendament, sense opció a compra. Els gastos de lloguer hauran de ser conformes als preus de mercat. En el cas de gastos per servici integral de lloguer de béns sense opció de compra, rènting, el seu preu no podrà ser superior al cost d'un lloguer més la contractació de servicis addicionals.  
- Gastos relacionats amb la informació i difusió de l'actuació.  
  
Octau. Resolució definitiva de la convocatòria  
1. El termini màxim per a resoldre esta convocatòria és de quatre mesos des de la data d'efectes. Una vegada vençut el termini sense que s'haja notificat una resolució expressa, els centres interessats hauran de considerar desestimada la seua sol·licitud.  
2. A l'efecte de notificacions, la resolució definitiva de la selecció es publicarà en el Diari Oficial de la Generalitat Valenciana.  
3. La resolució definitiva contindrà la relació de centres docents seleccionats i quanties assignades.  
  
Nové. Percepció de les dotacions econòmiques  
El lliurament de l'assignació econòmica s'efectuarà, una vegada concedida, per transferència bancària al centre docent per mitjà d'orde de pagament en ferm, a proposta de la Conselleria d'Educació, Universitats i Ocupació, a càrrec del pressupost anual de l'exercici 2024.  
  
Dècim. Justificació  
1. Donat el caràcter de sobredotació per gasto extraordinari de funcionament, el centre docent especificarà els ingressos i gastos que es produïsquen per raó d'esta convocatòria en els documents de control de l'activitat econòmica.  
Els centres adjuntaran la justificació de l'import de l'assignació econòmica concedida al balanç anual que han d'efectuar, d'acord amb el que es disposa per l'Orde de 18 de maig de 1995, de la Conselleria d'Educació, Cultura i Esport (DOGV 2526, 09.06.1995).  
2. El centre guardarà les factures o documents de valor probatori equivalent amb validesa en el tràfic jurídic mercantil o amb eficàcia administrativa dels gastos efectuats per a posteriors comprovacions de la inversió amb data compresa entre l'1 de gener de 2024 i el 31 de desembre de 2024.  
3. Tant la dotació percebuda pel centre com els gastos a càrrec seu s'inscriuran tan prompte com siga possible, des de la data d'efectes, en els apartats corresponents de la gestió econòmica en ITACA i fins al 31 de desembre de 2024.  
4. La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA, concretament, com a recurs A, recursos procedents de Conselleria, subcompte 013 Extraordinaris, codi 013EMPREN.  
5. Els gastos s'inscriuran, així mateix, dins de la gestió econòmica d'ITACA, des de la data d'efectes, en el subcompte justificatiu específic amb codi 22601XNEMP.  
6. El centre haurà d'invertir en la finalitat prevista la totalitat de la quantitat econòmica que se li assigne.  
7. La remissió de la documentació comptable justificativa haurà d'efectuar-se fins al 31 de gener de 2025, mitjançant el procediment que establisca per instrucció la Direcció General de Formació Professional.  
  
8. Així mateix, fins al 31 de gener de 2025, el centre haurà de remetre una memòria amb la llista del material adquirit i una breu explicació de la finalitat i les activitats a les quals s'ha destinat la dotació. La memòria haurà d'incloure necessàriament els mesuraments dels indicadors de rendiment i qualitat que s'establiran via instruccions per la Direcció General de Formació Professional. S'haurà d'entregar també un certificat que esta memòria ha sigut presentada al consell escolar i al claustre del professorat.  
9. La memòria i la correcta inversió de la dotació podran ser tingudes en compte en la baremació que s'efectue als centres en futures actuacions que la Conselleria competent en matèria d'educació programe.  
  
10. Els centres hauran de posar en un lloc visible la placa publicitària que reben de la Direcció General de Formació Professional, que indicarà que es tracta de l'actuació «Aules d'emprenedoria en centres de Formació Professional», finançada pel Ministeri d'Educació i Formació Professional en el marc del Pla de modernització de l'FP, dins del Pla de recuperació, transformació i resiliència, mitjançant els fons de la Unió Europea - NextGenerationEU.  
  
Onzé. Reconeixement per al professorat coordinador d'aula d'emprenedoria  
1. La Subdirecció general de Formació del Professorat reconeixerà 30 crèdits al professorat coordinador de la creació o manteniment de l'aula d'emprenedoria, així com de la implementació del programa, i que haja presentat la memòria final amb la justificació deguda del gasto de la quantitat econòmica rebuda.  
2. Una vegada rebuda, de la Direcció General de Formació Professional, la valoració final de l'acompliment del professorat en el programa, el Servici de Registre i Acreditació Docent registrarà d'ofici en el seu compte de formació els crèdits referits.  
  
Dotzé. Delegació  
Es delega en la persona titular de la direcció general competent en matèria de Formació Professional del sistema educatiu la facultat de resoldre la convocatòria i concedir les assignacions econòmiques als centres docents seleccionats, i se li autoritza a adoptar les mesures oportunes per al compliment i l'aplicació d'esta resolució i també per a resoldre i notificar totes les incidències que es plantegen en la seua interpretació i execució.  
  
Tretzé. Efectes  
Esta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
Catorzé. Informació i difusió  
1. La Direcció de Formació Professional durà a terme, en el marc de la seua competència, les accions convenients per a la informació, difusió i visibilitat del programa.  
2. Els equips directius dels centres docents de titularitat pública establiran les mesures necessàries perquè esta resolució siga coneguda pels membres de la comunitat educativa.  
3. Així mateix, els centres docents designats en la concessió garantiran la visibilitat del finançament de la Unió Europea - Next Generation EU i seran responsables de garantir que l'alumnat destinatari final de l'espai d'emprenedoria reconega l'origen del finançament de la Unió Europea - Next Generation EU en el marc del Mecanisme de recuperació i resiliència (MRR).  
  
València, 25 d'abril de 2024.- El conseller d'Educació, Universitats i Ocupació: José Antonio Rovira Jover.